text: Overblik: Her kan du se teater i det fri
  04 juli 2018 kl. 16.11
  Hen over juli og august har syd- og sønderjyderne hele seks sommerspil at underholde sig med. Her er en oversigt.
  Traditionen for sommerspil er rodfæstet i Syd- og Sønderjylland. De tre store har alle eksisteret i mere end 40 år og er større og stærkere end nogensinde.
  Palsgaard Sommerspil ved Juelsminde begyndte i 1972, Jels Vikingespil i 1977 og Varde Sommerspil året efter i 1978. Tilsammen samler de flere end 50.000 mennesker på tribunerne i løbet af sommeren. Alene i Varde kom flere end 30.000 til opsætningen af Kim Larsens "Midt om Natten".
  I år opfører Varde Sommerspil "Chaplin The Musical", og det er danmarkspremiere for opsætningen af netop den musical. Vikingespillene i Jels opfører "Ulvesommer", og i Juelsminde står "Hairspray" på plakaten ved Palsgaard Sommerspil.
  Kolding Festspil opfører det store jubilæumsshow i slotsgården på Koldinghus i forbindelse med slot og bys 750 års jubilæum. Forestillingen har bysbarnet Stig Rossen i hovedrollen.
  Drabanterne i Ølgod opfører "Charles' Tante" til Ølgod Sommerspil, der for 37. år ruller over friluftsscenen i Ølgod Byskov.
  Varde Sommerspil
  Musicalen "Chaplin The Musical" fra den 28. juni – 13. juli  
  Jels Vikingespil
  "Ulvesommer" fra den 6. til den 22. juli.
  Tattoo ved Sønderborg Slot
  Lørdag den 7. juli.
  Kolding Festspil:
  Koldinghus - live fra  28. juli - 17. august.  
  Palsgaard Sommerspil:
  Musicalen”Hairspray” 26. juli – 5. august. 
  Gram Slotsspil:
  "Styrmand Carlsens Flammer" 11. - 18. august.
  Ølgod Sommerspil:
  "Charles' Tante" 14.-19. august.
  I Bovlund syd for Agerskov opføres der kun sommerspil hvert andet år. Sidste år opsatte foreningen "My Fair Lady".
  
  